## Pravilnik o službenoj iskaznici i službenoj znački ovlaštenog službenika financijske policije

### NN 56/2005 (2.5.2005.), Pravilnik o službenoj iskaznici i službenoj znački ovlaštenog službenika financijske policije

# MINISTARSTVO FINANCIJA

**1064**

Na
temelju članka 21. stavak 2. Zakona o Financijskoj policiji (»Narodne novine«, br. 177/04), ministar financija donosi

## PRAVILNIK

### O SLUŽBENOJ ISKAZNICI I SLUŽBENOJ ZNAČKI OVLAŠTENOG SLUŽBENIKA FINANCIJSKE POLICIJE

Članak 1.

Ovim Pravilnikom propisuje se oblik i sadržaj
službene iskaznice i službene značke ovlaštenog službenika Financijske
policije, vođenje očevidnika o službenim iskaznicama i službenim značkama te
način njihova izdavanja, uporabe i zamjene.

Članak 2.

Službena iskaznica ovlaštenog službenika
Financijske policije (dalje u tekstu: iskaznica) izrađena je tehnikom zaštitnog
tiska s plastičnim omotom od punijeg papira plave
boje, veličine 85 × 55 mm.

Prednja strana iskaznice sadržava:

– na gornjoj lijevoj strani grb Republike
Hrvatske,

– desno u ravnini grba ispisano je jedno ispod
drugoga: REPUBLIKA HRVATSKA, MINISTARSTVO FINANCIJA, FINANCIJSKA POLICIJA, a
ispod grba SLUŽBENA ISKAZNICA, ime i prezime, te naziv radnog mjesta/položaja,

– na gornjoj desnoj strani prazan je prostor za
fotografiju30 × 35 mm,

– ispod fotografije crvenom je bojom ispisan
serijski broj iskaznice.

Poleđina iskaznice sadržava:

– u gornjem je dijelu naznaka OVLASTI, a ispod
toga tekst:

»Nositelj ove iskaznice ovlašten je, u okviru
svoje nadležnosti utvrđene zakonom i drugim propisima provjeravati i utvrđivati
identitet osoba i predmeta, pregledavati poslovne i stambene prostore u kojima
se obavlja gospodarska djelatnost, prikupljati izjave odgovornih osoba,
obavijesti i izjave trećih osoba, pribavljati dokumentaciju, obavljati očevid,
izuzimati potrebnu dokumentaciju, pregledavati dobra, utvrđivati podrijetlo
dobara, novca i vrijednosti i privremeno ih oduzimati, zaustav­ljati i pregledavati vozila i plovila te obavljati i druge
poslove utvrđene Zakonom o Financijskoj policiji i drugim propisima«.

– u donjem lijevom dijelu ispisano je mjesto i
datum izdavanje iskaznice,

– u sredini donjeg dijela je mjesto za pečat,

– u donjem je desnom dijelu mjesto za potpis
ministra financija.

Članak 3.

Službena značka ovlaštenog službenika
Financijske policije (dalje u tekstu: značka) izrađena je od metala u niskom
reljefu i okrugloga je oblika promjera 55 mm.

Vanjski rub u obliku je hrvatskog pletera na
kojem su u sredini na vrhu ispisana slova RH.

U središnjem dijelu značke nalazi se grb
Republike Hrvatske oko kojega su ovalno ispisane riječi: MINISTARSTVO FINANCIJA
i FINANCIJSKA POLICIJA.

Na donjem dijelu značke nalazi se prostor u koji
se upisuje broj značke.

Članak 4.

Ovlašteni službenik Financijske policije nosi
iskaznicu i značku u obavljanju financijskog nadzora.

Iskaznica i značka nose se u kožnom povezu crne
boje, dvostrukoga pregiba. Veličina je svakoga pregiba 9 × 12 cm.

Članak 5.

Očevidnik o izdanim iskaznicama i značkama vodi u
Ministarstvu financija, Središnji ured Financijske policije.

Očevidnik iz stavka 1. ovoga članka sadržava:
ime i prezime ovlaštenog službenika Financijske policije, fotografiju
ovlaštenog službenika veličine 30 × 35 mm, naziv radnog mjesta– položaj na koje
je raspoređen, serijski broj iskaznice i značke, datum izdavanja iskaznice i
značke, datum njihova povrata, potpis ovlaštenog službenika Financijske
policije koji je primio odnosno vratio iskaznicu i/ili značku te prostor za
napomene.

Članak 6.

Ovlašteni službenik Financijske policije koji
izgubi iskaznicu ili značku ili na drugi način ostane bez njih, dužan je o tome
odmah obavijestiti neposredno nadređenog službenika.

Nova iskaznica ili značka izdat će se nakon što
se izgubljena iskaznica ili značka oglasi
nevažećom u »Narodnim novinama«.

Troškove oglašavanja u »Narodnim novinama« i
troškove izdavanja nove iskaznice ili značke snosi ovlašteni službenik
Financijske policije koji je iskaznicu ili značku izgubio ili ostao bez nje
svojom krivnjom.

Članak 7.

Ovlašteni službenik Financijske policije kojem
prestane državna služba u Ministarstvu financija, Financijskoj policiji, ili
koji je raspoređen na drugo radno mjesto, dužan je prilikom primitka rješenja o
prestanku državne službe, odnosno rješenja o rasporedu na drugo radno mjesto,
predati iskaznicu i značku neposredno nadređenom službeniku.

Nadređeni službenik iz stavka 1. ovog članka
dužan je primljenu iskaznicu i značku dostaviti Ministarstvu financija,
Središnjem uredu Financijske policije.

Članak 8.

Obrazac iskaznice i značke tiskani su uz ovaj
Pravilnik i čine njegov sastavni dio.

Članak 9.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-01/05-01/60

Urbroj: 513-01/05-1

Zagreb, 5. travnja 2005.

Ministar financija

**Ivan Šuker**, v. r.

PRILOG

![](dodatni/355763.gif)
![](dodatni/355764.gif)

PRILOG

![](dodatni/355765.gif)

Pravilnik, NN 56/2005-1064